Don’t F**k with Cats เมื่อนักสืบออนไลน์ร่วมกันตามล่าชายถ่ายคลิปฆ่าแมว เรื่องจริงจากคดีฆาตกรรมในปี 2012
สารคดีเรื่อง Dont F**k with Cats: Hunting an Internet Killer ชวนให้เรากดดูอย่างยิ่ง จากเรื่องอย่างย่อๆ เมื่อเหล่านักสืบในโลกอินเทอร์เน็ตร่วมมือกันขุดคุ้ยประเด็นร้อน หลังชายคนหนึ่งอัปโหลดคลิปฆ่าลูกแมวสองตัวอย่างโหดร้าย และทาสแมวยอมไม่ได้คลิปใน YouTbue ชื่อ 1 Boy 2 Kittens อัปโหลดในปี 2010 แสดงให้เห็นการฆาตกรรมสัตว์อย่างเลือดเย็น ชายหนุ่มคนหนึ่งใช้เครื่องดูดฝุ่นดึงอากาศออกจากถุงพลาสติกจนลูกแมวสองตัวขาดอากาศหายใจตาย ความโหดร้ายที่เห็นในคลิป นอกจากจะไม่มีหัวจิตหัวใจ เหล่านักสืบออนไลน์มองว่ารูปแบบเช่นนี้เป็นไปได้ทีเดียวว่าจะนำไปสู่การทำซ้ำ และกลายเป็นคดีฆาตกรรมต่อเนื่อง ด้วยความที่ฆาตกรเสพติดความสุขของการได้ฆ่าจากจุดเริ่มต้นเช่นนั้น Dont F**k with Cats ค่อยๆ เปิดเผยเรื่องราวโดยละเอียดตามมา คล้ายการที่เราเริ่มต้นเข้าไปในแฮชแท็กดราม่าเพื่ออ่านข้อมูลต่างๆ ทั้งการแนะนำเหล่านักสืบคนสำคัญ Baudi Moovan (หรือชื่อจริง Deanna Thompson) และ John Green ผู้ชายที่ต่างไม่เคยพบหน้า แต่ร่วมกันแกะเบาะแสอย่างละเอียด ชนิดที่ว่าต้องนับถือใจพวกเขาจริงๆBaudi Moovan สร้างกรุ๊ป Find the Kitten Vacuumer… for Great Justice ใน Facebook เพื่อระบุตัวตนคนร้าย โดยมีเพื่อนสมาชิกจากทั่วทุกมุมโลกช่วยวิเคราะห์ความเป็นไปได้ต่างๆ ทั้งการช่วยฟังเสียงภาษาต่างประเทศที่ได้ยินในแบ็กกราวด์ การค้นหาว่าปลั๊กไฟแบบในคลิปคือประเทศไหนในโลก กระทั่งผ้าห่ม เครื่องดูดฝุ่นที่เห็นในคลิปนั้นมีขายที่ไหนบ้าง รวมทั้งการนำคลิปวิดีโอทั้งหมดมาแปลงเป็นภาพนิ่งนับพันๆ หมื่นๆ รูป เพื่อหาบางสิ่งบางอย่างที่จะนำไปสู่การระบุตัวตนของฆาตกรฆ่าแมว การจัดระเบียบข้อมูล วิเคราะห์เพลงที่เปิดในคลิป ควานหารูปแบบการพิมพ์ การใช้ชื่อปลอมต่างๆ เพื่อตามล่าชายหนุ่มสวมเสื้อฮู้ดสีเขียวคนนี้ความพยายามของพวกเขาเป็นผล ล้มเหลว และเหมือนจะมีความหวังอีกครั้ง ตัวฆาตกรเองก็เล่นเกมกับพวกเขาคล้ายแมวหยอกหนู ให้วิ่งไล่ตามแล้วหนีหายไปเสียอย่างนั้น ในปี 2011 ก็มีคลิปที่สองและสามอัปโหลดตามมา โดยยังเป็นการฆ่าลูกแมวอย่างเลือดเย็น สุดท้ายในปี 2012 มีคลิปอัปโหลดในชื่อ 1 Lunatic 1 Ice Pick ซึ่งในคลิปครั้งนี้เหยื่อไม่ใช่แมว แต่เป็นมนุษย์คนหนึ่ง ผู้กำกับสารคดีเรื่องนี้คือ Mark Lewis โปรดิวเซอร์โทรทัศน์ นักเขียน ผู้กำกับที่มีผลงานก่อนหน้านี้อย่าง Cane Toads: An Unnatural History (1988) ซึ่งแม้จะเป็นสารคดีเกี่ยวกับสัตว์ แต่ก็ไม่เหมือนกับสารคดีสัตว์อื่นๆ เพราะเขาไม่ได้พยายามที่จะถ่ายทอดชีวิตสัตว์หรือตั้งคำถามกับมัน แต่เป็นการสะท้อนให้เห็นความสัมพันธ์ระหว่างผู้คน สังคม และสัตว์ที่เชื่อมโยงกัน สำหรับ Dont F**k with Cats ก็เช่นกัน เขายังคงให้น้ำหนักเรื่องการทารุณสัตว์เป็นอีกหนึ่งส่วนสำคัญวิธีการเล่าของเขาผ่านสารคดีความยาวสามตอนเรื่องนี้ ใช้ทั้งเชิงโมชันกราฟิกที่จำลองสถานการณ์การทำงานของเหล่านักสืบอินเทอร์เน็ต การถ่ายทำเพิ่มในการสัมภาษณ์ตัวบุคคลที่เกี่ยวข้อง รวมถึงฟุตเทจจริงที่มาจากการทำงานของเจ้าหน้าที่ตำรวจและกล้องวงจรปิดต่างๆ ที่เกี่ยวกับเหตุการณ์ฆาตกรรมเมื่อบวกกับเรื่องราวที่สร้างจากเรื่องจริง ตัวฆาตกรที่ได้รับการเปิดเผยตัวตนออกมาและปมชีวิตปูมหลังที่ซับซ้อนชวนให้น่าติดตาม ก็ทำให้เวลาการชมสารคดีผ่านไปอย่างรวดเร็ว Dont F**k with Cats สร้างจากเรื่องจริงที่เกิดขึ้นในปี 2012 (สองปีหลังจากการอัปคลิป YouTube 1 Boy 2 Kittens) เมื่อเกิดคดีฆาตกรรมชายหนุ่มชาวจีนภายในอพาร์ตเมนต์แห่งหนึ่ง เมืองมอนทรีออล ประเทศแคนาดา ฆาตกรตัดชิ้นส่วนร่างกายส่งไปตามสถานที่ต่างๆ เหตุการณ์สะเทือนขวัญนี้กลายเป็นที่สนใจในวงกว้าง การตามหาตัว Luka Magnotta ผู้ต้องสงสัยว่าจะเป็นฆาตกรกลายเป็นข่าวใหญ่ และต้องอาศัยความช่วยเหลือจากหลายหน่วยงาน หลายประเทศในการจับกุมตัวมาลงโทษ รวมทั้งข้อมูลสำคัญจากนักสืบออนไลน์ที่ติดตามตัวฆาตกรมานานนับปี แต่กระนั้นก็ไม่ใช่เรื่องง่ายที่จะตามหาตัวฆาตกรที่วางแผนเอาไว้เป็นอย่างดีตัวสารคดีทำได้ดีมากในช่วงที่ติดตามไล่ล่าตัว Luka Magnotta ทั้งยังเลือกเล่าเรื่องอย่างเป็นกลาง ให้ข้อมูลครบทุกด้าน ทั้งฝั่งผู้เสียชีวิต และยังมีการพูดถึงปูมหลังชีวิตของ Luka Magnotta ในเชิงปัญหาครอบครัว ปัญหาการถูกกลั่นแกล้งในวัยเด็ก ไปจนถึงการเติบโตขึ้นมาและแปรเปลี่ยนอย่างไรจนทำให้เขากลายร่างเป็นฆาตกรปัญหาอย่างเดียวของสารคดีเรื่องนี้คือ หน้าฉากของเรื่องราวที่หากคนดูไม่มีข้อมูลพื้นฐานมาก่อนคงจะประหลาดใจไปตามลำดับ เพราะก่อนจะกดเข้าไปชมไม่ได้เตรียมใจไว้สำหรับการไปเห็นภาพส่วนหนึ่งของคลิปที่โหดร้ายนั้น และไม่ได้เตรียมใจสำหรับการตามรอยคดีฆาตกรรมที่เกิดขึ้นจริง แต่ถึงอย่างนั้นสารคดีเรื่องนี้ก็คู่ควรกับการรับชมมันทำให้เราได้มองเห็นว่าโลกอินเทอร์เน็ตสร้างและทำลายอะไรได้บ้างตัวอย่างสารคดีพิสูจน์อักษร: พรนภัส ชำนาญค้า
คลิปใน YouTube ชื่อ 1 Boy 2 Kittens อัปโหลดในปี 2010 แสดงให้เห็นการฆาตกรรมสัตว์อย่างเลือดเย็น ชายหนุ่มคนหนึ่งใช้เครื่องดูดฝุ่นดึงอากาศออกจากถุงพลาสติกจนลูกแมวสองตัวขาดอากาศหายใจตาย ความโหดร้ายที่เห็นในคลิปนอกจากจะไม่มีหัวจิตหัวใจ เหล่านักสืบออนไลน์มองว่ารูปแบบเช่นนี้เป็นไปได้ทีเดียวว่าจะนำไปสู่การทำซ้ำและกลายเป็นคดีฆาตกรรมต่อเนื่อง ด้วยความที่ฆาตกรเสพติดความสุขของการได้ฆ่าDont F**k with Cats สร้างจากเรื่องจริงที่เกิดขึ้นในปี 2012 (สองปีหลังจากการอัปคลิป YouTube 1 Boy 2 Kittens) เมื่อเกิดคดีฆาตกรรมชายหนุ่มชาวจีนภายในอพาร์ตเมนต์แห่งหนึ่ง เมืองมอนทรีออล ประเทศแคนาดา ฆาตกรตัดชิ้นส่วนร่างกายส่งไปตามสถานที่ต่างๆ 